**správa o účasti verejnosti na tvorbe Právnych predpisov**

Verejnosť bola o príprave návrhu nariadenia vlády Slovenskej republiky, ktorým sa mení nariadenie vlády Slovenskej republiky č. 115/2018 Z. z., ktorým sa ustanovuje výška úhrad zdravotnej poisťovne za poskytovanie zubno-lekárskej pohotovostnej služby a ambulantnej pohotovostnej služby, spôsob výpočtu a pravidlá výpočtu týchto úhrad v znení neskorších predpisov informovaná aj prostredníctvom zverejnenia predbežného oznámenia vo verejnosti prístupnom informačnom systéme verejnej správy Slov-Lex pod číslom PI/2023/48. Predbežná informácia bola zverejnená od 03.02.2023 do 17.02.2023. Verejnosť mala možnosť zasielať návrhy a podnety k návrhu vyhlášky, podávať pripomienky.

K predbežnej informácii boli v rámci procesu pripomienkovania predbežnej informácie v informačnom systéme verejnej správy Slov-Lex zo strany verejnosti predložené nasledujúce pripomienky a návrhy:

|  |  |
| --- | --- |
| Organizácia: | AZZZ SR (Asociácia zamestnávatelských zväzov a združení Slovenskej republiky) |
| Pripomienka k: |  |
| Dátum vytvorenia: | 17.02.2023 |
| Zásadná: | Nie |
| Stav: | Nespracovaná |
| Pripomienka: | Asociácia zamestnávateľských zväzov a združení SR využívajúc možnosť predkladania podnetov a návrhov v zmysle vyhlásenej predbežnej informácie o novelizácii nariadenia vlády SR č. 115/2018 Z.z. ktorým sa ustanovuje výška úhrad zdravotnej poisťovne za poskytovanie zubno-lekárskej pohotovostnej služby a ambulantnej pohotovostnej služby, spôsob výpočtu a pravidlá výpočtu týchto úhrad predkladá MZ SR nasledovné návrhy.  1. Navrhujeme výšku paušálnej úhrady za poskytovanie zdravotnej starostlivosti v ambulancii pevnej ambulantnej pohotovostnej služby na jednu ambulanciu pevnej ambulantnej pohotovostnej služby ustanoviť na sumu 13.400,- € mesačne (§ 3 ods. 1).  Odôvodnenie:  Ambulanciám pohotovostnej služby taktiež zásadným spôsobom narástli výdavky na zabezpečenie prevádzky APS - náklady na energie, výška nájmov, zdražel zdravotnícky materiál a v neposlednom rade rastie tlak na zvýšenie odmien pre lekárov a sestry pracujúcich na APS. Predovšetkým rastú mzdové náklady na sestry, keďže ich mzda za výkon práce na APS nie určovaná zákonom, ale sa stanovuje na základe dohody. Vzhľadom k týmto dôvodom považujeme navýšenie mesačného paušálu o 30 % za nevyhnutné.  2. Nad rámec pôsobnosti pripravovaného právneho predpisu navrhujeme prehodnotiť výšku poplatku pri poskytovaní zdravotnej starostlivosti v rámci ambulantnej pohotovostnej služby a zubno-lekárskej pohotovostnej služby zo súčasnej výšky 2,- € na 5,- € (§ 38a ods. 4 zákona č. 577/2004 Z.z.).  Odôvodnenie:  80 % návštev na ambulanciách nie sú urgentné stavy. APS sa zmenilo z pohotovosti na pokra pokračovanie bežnej ambulantnej činnosti. Zvýšením poplatku by sa aspoň čiastočne znížila návštevnosť pohotovosti. |

|  |  |
| --- | --- |
| Organizácia: | Verejnosť (Verejnosť) |
| Autor: | Kotira, Peter, Mgr. |
| Pripomienka k: |  |
| Dátum vytvorenia: | 16.02.2023 |
| Zásadná: | Nie |
| Stav: | Nespracovaná |
| Pripomienka: | Vážení zástupcovia Ministerstva zdravotníctva Slovenskej republiky,  Slovenská komora zubných lekárov si Vám dovoľuje zaslať k predbežnej informácii, č. PI/2023/48 o návrhu nariadenia vlády Slovenskej republiky, ktorým sa mení nariadenie vlády Slovenskej republiky č. 115/2018 Z. z., ktorým sa ustanovuje výška úhrad zdravotnej poisťovne za poskytovanie zubno-lekárskej pohotovostnej služby a ambulantnej pohotovostnej služby, spôsob výpočtu a pravidlá výpočtu týchto úhrad v znení neskorších predpisov nasledovné vyjadrenie.  I. K maximálnej úhrade od zdravotných poisťovní  1. Podľa § 2 ods. 1 nariadenia vlády SR č. 115/2018 Z. z., ktorým sa ustanovuje výška úhrad zdravotnej poisťovne za poskytovanie zubno-lekárskej pohotovostnej služby a ambulantnej pohotovostnej služby, spôsob výpočtu a pravidlá výpočtu týchto úhrad v znení neskorších predpisov (ďalej len „nariadenie“): „Základom pre výpočet výšky úhrady zdravotnej poisťovne poskytovateľovi zubno-lekárskej pohotovostnej služby za poskytnutú zdravotnú starostlivosť je súčin bodového ohodnotenia zdravotného výkonu a výšky úhrady za jeden bod zdravotného výkonu. Maximálna výška úhrady za jeden bod zdravotného výkonu je 0,029875 eura.“.  2. Podľa § 2 ods. 2 nariadenia: „K základu pre výpočet výšky úhrady podľa odseku 1 sa pripočítava výška úhrady na jedného poistenca verejného zdravotného poistenia5) mesačne. Maximálna výška úhrady na jedného poistenca verejného zdravotného poistenia mesačne je 0,032862 eura.“.  II. K úhrade služby súvisiacej s poskytovaním zdravotnej starostlivosti  3. Podľa § 38a ods. 4 zákona č. 577/2004 Z. z. o rozsahu zdravotnej starostlivosti uhrádzanej na základe verejného zdravotného poistenia a o úhradách za služby súvisiace s poskytovaním zdravotnej starostlivosti v znení neskorších predpisov (ďalej len „zákon č. 577/2004 Z. z.“): „Pri poskytovaní zdravotnej starostlivosti v rámci ambulantnej pohotovostnej služby a zubno-lekárskej pohotovostnej služby je výška úhrady poistenca za služby podľa § 38 ods. 3 písm. c), ak poistenec nie je oslobodený od povinnosti úhrady podľa § 38 ods. 8 písm. c) 2 eurá.“.  4. Podľa § 38 ods. 3 písm. c) zákona č. 577/2004 Z. z. sa poplatok 2 eurá uhrádza za spracúvanie údajov zistených pri poskytovaní ambulantnej starostlivosti v rámci zubno-lekárskej pohotovostnej služby.  5. Podľa § 38 ods. 8 body 1, 4, 6 zákona č. 577/2004 Z. z. je oslobodený poistenec, ak mu bola poskytnutá zdravotná starostlivosť v rámci:  „1. ambulantnej pohotovostnej služby v súvislosti s úrazom bezprostredne po jeho vzniku; to neplatí, ak úraz vznikol preukázateľne v dôsledku užitia alkoholu, inej návykovej látky alebo lieku užitého iným spôsobom, ako bolo odporučené lekárom,  4. ambulantnej pohotovostnej služby a následne bol poistenec prijatý do ústavnej starostlivosti,  6. ambulantnej pohotovostnej služby alebo ústavnej pohotovostnej služby, ak je poistenec maloletým dieťaťom a o poskytnutie zdravotnej starostlivosti žiada zariadenie, v ktorom je maloleté dieťa umiestnené na základe rozhodnutia súdu alebo orgánu sociálnoprávnej ochrany detí a sociálnej kurately,23a)“.  **Stanovisko Slovenskej komory zubných lekárov**  Výška úhrad za jeden bod zdravotného výkonu ako aj na jedného poistenca verejného zdravotného poistenie sú absolútne nedostatočné.  Slovenská komora zubných lekárov si dovoľuje poukázať na skutočnosť, že vyššie uvedené úhrady neboli zmenené odo dňa účinnosti už zrušeného nariadenia vlády Slovenskej republiky č. 226/2005 Z. z. o výške úhrady za zdravotnú starostlivosť, ktorú uhrádza zdravotná poisťovňa poskytovateľovi lekárskej služby prvej pomoci v znení neskorších predpisov, čo znamená takmer 18 rokov.  Slovenská komora zubných lekárov ďalej uvádza, že aktuálna úhrada za jeden bod zdravotných poisťovní je pre ambulantné zdravotnícke zariadenia na úrovni 0,12 eura.  Ďalej je potrebné dať do pozornosti, že zdravotné poisťovne krátia úhrady poskytovateľom zubno-lekárskej pohotovostnej služby, v prípadoch ak nie je zabezpečená ich nepretržitá prevádzka. Zmena doby prevádzky bola navrhovaná Slovenskou komorou zubných lekárov z dôvodu takmer nulovej návštevnosti pacientov počas neskorých večerných a skorých ranných hodín, avšak uvedená zmena neviedla k zníženiu počtu pacientov, ktorí prichádzajú do ambulancií zubno-lekárskej pohotovostnej služby na ošetrenie. Rovnako zmena doby prevádzky neviedla k znižovaniu miezd sestier alebo zubných asistentov, práve naopak, z dôvodu ich nedostatočného počtu.  Nová výška úhrad musí na základe vyššie uvedeného zohľadňovať skutočnosť, že poskytovateľ zubno-lekárskej pohotovostnej služby musí zamestnávať sestru a súčasne mu vznikajú náklady na úhradu odmien poskytovateľom zubno-lekárskej ambulantnej starostlivosti, ktorí vykonávajú zubno-lekársku pohotovostnú službu prostredníctvom svojim zubných lekárov. Rovnako musí byť zohľadnená súčasná inflácia a extrémny nárast cien všetkých vstupov.  Záverom Slovenská komora zubných lekárov navrhuje aj zvýšenie úhrady poistenca za služby na najmenej 10 eur, ak nevznikne pacientovi nárok na oslobodenie podľa zákona č. 577/2004 Z. z.  S pozdravom  MUDr. Igor Moravčík  prezident  Slovenskej komory zubných lekárov |